《题周袁州尊德堂》
宋代·赵蕃

视其所以知贤否，论世亦云当尚友。
宜春郡圃作新堂，名不他求斯有取。
堂堂房公暨李韩，文章事业两不刊。
俱曾屈绾此州绶，年祀虽远犹班班。
淳熙中兴公出守，渺然独继三公堂。
政成乃复作新堂，亦使此州传不朽。
江山虽胜何足称，风月之游不在民。
未如考德接以道，视古所作书诸绅。
龙舒使君适来止，吐词为记甚瑰玮。
徐州忆昔黄楼成，少公赋屹班扬垒。
记终慷慨思盖公，平津东阁方穹窿。
分符与政两如此，天下寒士何忧穷。
我思作诗颂公政，万民有口人其听。
矢为此章载厥德，后之视今今视昔。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。